

 REPUBLIKA HRVATSKA

OPĆINSKO DRŽAVNO ODVJETNIŠTVO U VARAŽDINU

 Varaždin, Kratka 1

Broj: A-49/2020-

Varaždin, 11. svibnja 2020.

GS/GS

 Temeljem čl. 7. st. 1. Poslovnika državnog odvjetništva (Narodne novine Republike Hrvatske broj 128/19 – u daljnjem tekstu Poslovnik), u vezi sa čl. 62. st. 1. Poslovnika te s Odlukom o stavljanju izvan snage Odluke o organizaciji rada tijela državne uprave za vrijeme trajanja epidemije bolesti COVID-19 uzrokovane virusom SARS-CoV-2 od 7. svibnja 2020. (Narodne novine Republike Hrvatske broj 55/20), donosim sljedeću

ODLUKU

o organizaciji rada Općinskog državnog odvjetništva u Varaždinu u vezi s

pojavom bolesti COVID-19 uzrokovane virusom SARS-CoV-2

1) Općinsko državno odvjetništvo u Varaždinu od 12. svibnja 2020. pa nadalje obavlja sve svoje poslove u predmetima iz svoje nadležnosti.

2) Nepozvane stranke će se u prostorijama Općinskog državnog odvjetništva u Varaždinu, Kaznenom i Građansko-upravnom odjelu, te Uredu državnog odvjetnika, primati uz obveznu prethodnu najavu telefonom ili na e-mail tajnistvo@odovz.dorh.hr., što uključuje i osobe koje neposredno žele podnijeti kaznenu prijavu, drugi zahtjev ili izjavu na zapisnik te izvršiti uvid u spis.

3) Dokazne i sve druge radnje iz nadležnosti Općinskog državnog odvjetništva u Varaždinu obavljat će se u jednoj prostoriji ODO u Varaždinu, i to u predmetima iz nadležnosti Kaznenog odjela u sobi za snimanje na I. katu, a u predmetima iz nadležnosti Građansko-upravnog odjela u sobi broj 117 (I. kat).

4) Sve radnje opisane u točki 3) obavljat će se uz strogo poštivanje propisanih sigurnosno-epidemioloških mjera koje će biti na snazi u trenutku obavljanja tih radnji, a posebice:

I. radnja će se obaviti u što moguće kraćem vremenu,

II. između osoba prisutnih radnji održavat će se fizička distanca od najmanje 2 metra u svim smjerovima,

III. sve osobe prisutne radnji nosit će maske za lice,

IV. prostorije u kojoj će se obavljati radnje redovito će se provjetravati, čistiti i dezinficirati, a između obavljanja svake pojedine radnje treba proteći vrijeme od najmanje pola sata,

V. prije korištenja prostorija u kojima će se obavljati radnje svi prisutni obvezni su dezinficirati ruke dostupnim dezinfekcijskim sredstvom,

VI. na ulazu u prostorije u kojima će se obavljati radnje bit će istaknuta obavijest o obvezi dezinfekcije ruku i održavanja razmaka od minimalno 2 metra među prisutnim osobama.

5) Općinski državni odvjetnik u Varaždinu će za vrijeme trajanja epidemije bolesti COVID-19 uzrokovane virusom SARS-CoV-2, a na zahtjev zaposlenika, odrediti rad od kuće za sljedeće zaposlenike:

a) koji boluju od kronične nezarazne bolesti (bolesti dišnih putova, maligne bolesti, autoimune bolesti, srčane bolesti, hipertenzija i dijabetesa), uz odgovarajuću potvrdu liječnika,

b) koji su roditelji djeteta – učenika nižih razreda osnovne škole ili polaznika ranog i predškolskog odgoja s kroničnom bolešću (respiratorne i kardiovaskularne bolesti, dijabetes, maligne bolesti, imunodeficijencije, veća tjelesna/motorička oštećenja) ili djece u doticaju s ukućanima s navedenim kroničnim bolesnicima, uz odgovarajuću potvrdu liječnika.

6) Stupanjem na snagu ove Odluke, a koja stupa na snagu 12. svibnja 2020., izvan snage stavljaju se sve ranije donijete odluke o organizaciji rada Općinskog državnog odvjetništva u Varaždinu za vrijeme trajanja epidemije bolesti COVID-19 uzrokovane virusom SARS-CoV-2.

OPĆINSKI DRŽAVNI ODVJETNIK Goran Supančić